Document ID: 32012D0115

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Φεβρουαρίου 2012
για τη θέσπιση κανόνων σχετικά με τα μεταβατικά εθνικά σχέδια που αναφέρονται στην οδηγία 2010/75/ΕΕ του Ευρωπαϊκού Κοινοβουλίου και του Συμβουλίου περί βιομηχανικών εκπομπών
[κοινοποιηθείσα υπό τον αριθμό Ε(2012) 612]
(Κείμενο που παρουσιάζει ενδιαφέρον για τον ΕΟΧ)
(2012/115/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί των βιομηχανικών εκπομπών (ολοκληρωμένη πρόληψη και έλεγχος της ρύπανσης) (1), και ιδίως το άρθρο 41 στοιχείο β),
Εκτιμώντας τα ακόλουθα:
(1)
Το άρθρο 32 της οδηγίας 2010/75/ΕΕ προβλέπει ότι τα κράτη μέλη, από την 1η Ιανουαρίου 2016 έως την 30ή Ιουνίου 2020, μπορούν να καθορίζουν και να εφαρμόζουν μεταβατικό εθνικό σχέδιο που θα καλύπτει συγκεκριμένες μονάδες καύσης για τις οποίες το σχέδιο θα καλύπτει τις εκπομπές ενός ή περισσότερων από τους εξής ρύπους: οξείδια του αζώτου, διοξείδιο του θείου και σκόνη. Όσον αφορά τους αεριοστρόβιλους, μόνο οι εκπομπές οξειδίων του αζώτου καλύπτονται από το σχέδιο.
(2)
Οι μονάδες καύσης που καλύπτονται από το μεταβατικό εθνικό σχέδιο μπορούν να εξαιρούνται από τη συμμόρφωση προς τις οριακές τιμές εκπομπών που προβλέπονται στο άρθρο 30 παράγραφος 2 της οδηγίας 2010/75/ΕΕ για τους ρύπους που υπόκεινται στο σχέδιο ή, κατά περίπτωση, προς τα ποσοστά αποθείωσης που προβλέπονται στο άρθρο 31 της οδηγίας 2010/75/ΕΕ.
(3)
Προκειμένου να διασφαλιστεί ενιαία εφαρμογή του άρθρου 32 της οδηγίας 2010/75/ΕΕ, πρέπει να θεσπιστούν εκτελεστικοί κανόνες.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συγκροτήθηκε βάσει του άρθρου 75 παράγραφος 1 της οδηγίας 2010/75/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Μονάδες καύσης που περιλαμβάνονται στα μεταβατικά εθνικά σχέδια
Σύμφωνα με τις λεπτομερείς διατάξεις του τμήματος 1 του παραρτήματος της παρούσας απόφασης, ένα μεταβατικό εθνικό σχέδιο μπορεί να περιλαμβάνει μόνο ολόκληρες μονάδες καύσης που καλύπτονται από το κεφάλαιο ΙΙΙ της οδηγίας 2010/75/ΕΕ, λαμβάνοντας υπόψη τις διατάξεις του άρθρου 32 παράγραφος 1 και τους κανόνες συνυπολογισμού που προβλέπονται στο άρθρο 29 της οδηγίας 2010/75/ΕΕ.
Άρθρο 2
Περιεχόμενο των μεταβατικών εθνικών σχεδίων
1. Κάθε μεταβατικό εθνικό σχέδιο περιλαμβάνει τις ακόλουθες πληροφορίες σύμφωνα με το τμήμα 2 του παραρτήματος της παρούσας απόφασης:
α)
κατάλογο όλων των μονάδων καύσης που υπόκεινται στο σχέδιο, συμπεριλαμβανομένων όλων των σχετικών πληροφοριών για τα λειτουργικά χαρακτηριστικά τους·
β)
την υπολογισμένη συμβολή κάθε μεμονωμένης μονάδας καύσης στα ανώτατα όρια εκπομπών για το 2016 και το 2019·
γ)
πίνακα όπου θα ορίζονται τα ανώτατα όρια εκπομπών για κάθε ρύπο που καλύπτεται από το σχέδιο για τα έτη 2016, 2017, 2018, 2019 και για το πρώτο εξάμηνο του 2020·
δ)
τα στοιχεία για τον υπολογισμό των εν λόγω ανώτατων ορίων εκπομπών.
Επιπλέον, το μεταβατικό εθνικό σχέδιο περιλαμβάνει τις εξής πληροφορίες:
α)
περιγραφή του τρόπου με τον οποίο θα παρακολουθείται και θα αναφέρεται στην Επιτροπή η εφαρμογή του σχεδίου·
β)
κατάλογο των μέτρων που θα εφαρμοστούν ώστε να διασφαλιστεί ότι όλες οι μονάδες καύσης που περιλαμβάνονται στο σχέδιο θα έχουν συμμορφωθεί, το αργότερο έως την 1η Ιουλίου 2020, με τις ισχύουσες οριακές τιμές εκπομπών που ορίζονται στο παράρτημα V της οδηγίας 2010/75/ΕΕ.
2. Για τους σκοπούς του σημείου α) του πρώτου εδαφίου της παραγράφου 1, τα κράτη μέλη χρησιμοποιούν το πρότυπο που παρέχεται στον πίνακα Α.1 του προσαρτήματος Α του παραρτήματος της παρούσας απόφασης.
Για τους σκοπούς του σημείου γ) του πρώτου εδαφίου της παραγράφου 1, τα κράτη μέλη χρησιμοποιούν το πρότυπο που παρέχεται στον πίνακα Β.3 του προσαρτήματος Α του παραρτήματος της παρούσας απόφασης.
Άρθρο 3
Θέσπιση ανώτατων ορίων εκπομπών στα μεταβατικά εθνικά σχέδια
1. Για τους σκοπούς του άρθρου 32 παράγραφος 3 της οδηγίας 2010/75/ΕΕ, τα ανώτατα όρια εκπομπών υπολογίζονται σύμφωνα με τις μεθόδους που ορίζονται στο τμήμα 3 του παραρτήματος της παρούσας απόφασης.
2. Τα κράτη μέλη χρησιμοποιούν το πρότυπο του πίνακα Β.1 του προσαρτήματος Β του παραρτήματος της παρούσας απόφασης για να παρουσιάσουν τις σχετικές οριακές τιμές εκπομπών και τα ελάχιστα ποσοστά αποθείωσης, την υπολογισμένη συμβολή κάθε μονάδας καύσης στα ανώτατα όρια εκπομπών για το 2016 και τα συνολικά ανώτατα όρια εκπομπών για το 2016.
Στη στήλη του προτύπου με τον τίτλο «παρατηρήσεις», τα κράτη μέλη παρέχουν πρόσθετες πληροφορίες σχετικά με τις οριακές τιμές εκπομπών που εφαρμόζονται για τον υπολογισμό:
α)
στις περιπτώσεις όπου έχουν εφαρμοστεί οι οριακές τιμές εκπομπών που αναφέρονται στις σημειώσεις των πινάκων Γ.1 και Γ.2 του προσαρτήματος Γ του παραρτήματος της παρούσας απόφασης·
β)
στις περιπτώσεις όπου οι μονάδες χρησιμοποιούν διάφορους τύπους καυσίμων ή αποτελούνται από συνδυασμό διαφόρων τύπων μονάδων.
3. Τα κράτη μέλη χρησιμοποιούν το πρότυπο του πίνακα Β.2 του προσαρτήματος Β του παραρτήματος της παρούσας απόφασης για να παρουσιάσουν τις σχετικές οριακές τιμές εκπομπών και τα ελάχιστα ποσοστά αποθείωσης, την υπολογισμένη συμβολή κάθε μονάδας καύσης στα ανώτατα όρια εκπομπών για το 2019 και τα συνολικά ανώτατα όρια εκπομπών για το 2019.
Στη στήλη του προτύπου με τον τίτλο «παρατηρήσεις», τα κράτη μέλη παρέχουν πρόσθετες πληροφορίες σχετικά με τις οριακές τιμές εκπομπών που εφαρμόζονται για τον υπολογισμό:
α)
στις περιπτώσεις όπου έχουν εφαρμοστεί οι οριακές τιμές εκπομπών που αναφέρονται στις σημειώσεις των πινάκων Δ.1 και Δ.2 του προσαρτήματος Δ του παραρτήματος της παρούσας απόφασης·
β)
στις περιπτώσεις όπου οι μονάδες χρησιμοποιούν διάφορους τύπους καυσίμων ή αποτελούνται από συνδυασμό διαφόρων τύπων μονάδων.
Άρθρο 4
Εφαρμογή του μεταβατικού εθνικού σχεδίου
Σύμφωνα με το δεύτερο και τρίτο εδάφιο του άρθρου 32 παράγραφος 5 της οδηγίας 2010/75/ΕΕ, ένα κράτος μέλος μπορεί να εφαρμόσει το μεταβατικό εθνικό του σχέδιο μόνο κατόπιν έγκρισης της Επιτροπής.
Άρθρο 5
Εν συνεχεία αλλαγές στο μεταβατικό εθνικό σχέδιο
1. Τα κράτη μέλη θεσπίζουν μηχανισμό που επιτρέπει τον προσδιορισμό τυχόν ενδεδειγμένων αλλαγών σε μονάδες καύσης που υπόκεινται στο μεταβατικό εθνικό σχέδιο, οι οποίες ενδέχεται να επηρεάσουν τα ισχύοντα ανώτατα όρια εκπομπών.
2. Για τους σκοπούς του άρθρου 32 παράγραφος 6 της οδηγίας 2010/75/ΕΕ, τα κράτη μέλη ενημερώνουν την Επιτροπή για τυχόν μετέπειτα αλλαγές στο σχέδιο, οι οποίες επηρεάζουν τα ισχύοντα ανώτατα όρια εκπομπών, σύμφωνα με το τμήμα 4 του παραρτήματος της παρούσας απόφασης.
Άρθρο 6
Παρακολούθηση της συμμόρφωσης, διορθωτικές ενέργειες και υποβολή εκθέσεων στην Επιτροπή
1. Για τους σκοπούς του άρθρου 32 παράγραφος 4 της οδηγίας 2010/75/ΕΕ, οι αρμόδιες αρχές παρακολουθούν τις εκπομπές οξειδίων του αζώτου, διοξειδίου του θείου και σκόνης κάθε μονάδας καύσης που υπόκειται στο μεταβατικό εθνικό σχέδιο επαληθεύοντας τα δεδομένα παρακολούθησης και υπολογισμού των φορέων εκμετάλλευσης των μονάδων καύσης.
2. Τα κράτη μέλη διασφαλίζουν ότι οι εκπομπές οξειδίων του αζώτου, διοξειδίου του θείου και σκόνης κάθε μονάδας καύσης που υπόκειται στο μεταβατικό εθνικό σχέδιο περιορίζονται σε βαθμό που να επιτρέπει τη συμμόρφωση με τα ανώτατα όρια εκπομπών. Εφόσον υπάρχει κίνδυνος μη συμμόρφωσης με τα ανώτατα όρια εκπομπών, τα κράτη μέλη λαμβάνουν όλα τα απαραίτητα μέτρα για την αποτροπή της υπέρβασης των εν λόγω ανώτατων ορίων.
3. Τα κράτη μέλη που εφαρμόζουν μεταβατικό εθνικό σχέδιο υποβάλλουν ετήσιες εκθέσεις στην Επιτροπή και εντός 12 μηνών τα στοιχεία ανά μονάδα που αναφέρονται στο άρθρο 72 παράγραφος 3 της οδηγίας 2010/75/ΕΕ για όλες τις μονάδες καύσης που περιλαμβάνονται στο σχέδιο.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 10 Φεβρουαρίου 2012.

Labels: 7
1
20